Document ID: 32014D0350

ROZHODNUTIE KOMISIE
z 5. júna 2014,
ktorým sa stanovujú ekologické kritériá udeľovania environmentálnej značky EÚ textilným výrobkom
[oznámené pod číslom C(2014)3677]
(Text s významom pre EHP)
(2014/350/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
po porade s Výborom Európskej únie pre environmentálne označovanie,
keďže:
(1)
Podľa nariadenia (ES) č. 66/2010 možno environmentálnu značku EÚ udeliť produktom, ktoré majú menší vplyv na životné prostredie počas celého svojho životného cyklu.
(2)
V nariadení (ES) č. 66/2010 sa stanovuje, že špecifické kritériá udeľovania environmentálnej značky EÚ sa majú stanoviť podľa skupín produktov.
(3)
Rozhodnutím Komisie 2009/567/ES (2) sa pre textilné výrobky stanovili ekologické kritériá a s nimi súvisiace požiadavky na posudzovanie a overovanie, ktoré platia do 30. júna 2014.
(4)
Je vhodné zmeniť vymedzenia skupiny produktov a stanoviť súbor revidovaných ekologických kritérií tak, aby lepšie odrážali aktuálny stav na trhu v rámci skupiny produktov a aby sa zohľadňovali inovácie posledných rokov.
(5)
Cieľom kritérií je predovšetkým identifikovať produkty, ktoré majú menší vplyv na životné prostredie počas svojho životného cyklu, s osobitnými zlepšeniami, ktorých výsledkom je, že sa: zakladajú na udržateľnejších formách poľnohospodárstva a lesného hospodárstva, vyrábajú s efektívnejším využívaním zdrojov a energie, vyrábajú s využitím čistejších, menej znečisťujúcich procesov, vyrábajú s využitím menej nebezpečných látok, navrhujú a špecifikujú tak, aby mali vysokú kvalitu a trvanlivosť. Kritériá udeľovania environmentálnej značky EÚ textilným výrobkom sú nastavené na uvedené aspekty a výrobky so zlepšenými parametrami v týchto aspektoch by sa mali podporovať. Preto je vhodné stanoviť kritériá environmentálnej značky EÚ pre skupinu produktov „textilné výrobky“.
(6)
Vzhľadom na inovačný cyklus tejto skupiny produktov by revidované kritériá, ako aj súvisiace požiadavky na posudzovanie a overovanie, mali platiť štyri roky odo dňa prijatia tohto rozhodnutia.
(7)
Rozhodnutie 2009/567/ES by sa preto malo nahradiť týmto rozhodnutím.
(8)
Výrobcom, ktorých výrobkom sa udelila environmentálna značka EÚ pre textilné výrobky na základe kritérií stanovených v rozhodnutí 2009/567/ES, by sa malo poskytnúť prechodné obdobie, aby mali dostatok času na prispôsobenie svojich výrobkov revidovaným kritériám a požiadavkám.
(9)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010,
PRIJALA TOTO ROZHODNUTIE:
Článok 1
1. Skupina produktov „textilné výrobky“ zahŕňa:
a)
textilné odevy a doplnky: odevy a doplnky, ktorých najmenej 80 hmotnostných % (hm. %) tvoria textilné vlákna v tkanej, netkanej alebo pletenej forme;
b)
interiérové textílie: textilné výrobky na použitie v interiéri, ktorých najmenej 80 hm. % tvoria textilné vlákna v tkanej, netkanej alebo pletenej forme;
c)
vlákna, priadza, textílie a pletené panely: určené na použitie v textilných odevoch a doplnkoch a v interiérových textíliách vrátane čalúnických textílií a matracovej činovate pred použitím glejenia a spracovaním v súvislosti s finálnym výrobkom;
d)
nevláknové prvky: zipsy, gombíky a iné doplnky, ktoré sú zapracované do výrobku, membrány, filmy a lamináty;
e)
výrobky na čistenie: výrobky z tkaných alebo netkaných textílií určené na mokré alebo suché čistenie povrchov a utieranie kuchynského riadu.
2. Skupina produktov „textilné výrobky“ nezhŕňa tieto výrobky:
a)
výrobky, ktoré sú určené na zneškodnenie po jednom použití;
b)
podlahové krytiny, na ktoré sa vzťahuje rozhodnutie Komisie 2009/967/ES (3);
c)
textílie, ktoré sú súčasťou štruktúr určených na vonkajšie použitie.
3. Zo skupiny produktov je vylúčené šatstvo, textil a vlákna, ktoré obsahujú tieto prvky:
a)
elektrické zariadenia alebo ktoré tvoria neoddeliteľnú súčasť elektrických obvodov;
b)
zariadenia alebo impregnované látky určené na snímanie zmien podmienok okolitého prostredia alebo reagovanie na tieto zmeny.
Článok 2
Na účely tohto rozhodnutia sa uplatňuje toto vymedzenie pojmov:
a)
„textilné vlákna“ sú prírodné vlákna, syntetické vlákna a vlákna z umelej celulózy;
b)
„prírodné vlákna“ sú bavlnené vlákna a ostatné prírodné celulózové vlákna zo semien, ľanové vlákna a ostatné lykové vlákna, vlákna z vlny a ostatné keratínové vlákna;
c)
„syntetické vlákna“ sú akrylové, elastanové, polyamidové, polyesterové a polypropylénové vlákna;
d)
„vlákna z umelej celulózy“ sú lyocelové, modalové a viskózové vlákna.
Článok 3
V prípade „textilných odevov a doplnkov“ a „interiérových textílií“ sa pri výpočte percentuálneho podielu textilných vlákien nemusia zohľadňovať výplne, podšívky, vypchávky, membrány a filmy vyrobené z vlákien patriacich do rozsahu pôsobnosti tohto rozhodnutia.
Článok 4
Plniace materiály, ktoré nie sú vyrobené z textilných vlákien, musia spĺňať obmedzenia uvedené v kritériu 10, ktoré sa stanovuje v prílohe a ktoré sa týka pomocných látok, povrchovo aktívnych látok, biocídov a formaldehydu.
Článok 5
Kritériá udeľovania environmentálnej značky EÚ podľa nariadenia (ES) č. 66/2010 výrobkom patriacim do skupiny produktov „textilné výrobky“ vymedzenej v článku 1 tohto rozhodnutia, ako aj súvisiace požiadavky na posudzovanie a overovanie, sa uvádzajú v prílohe.
Článok 6
Kritériá a súvisiace požiadavky na posudzovanie stanovené v prílohe platia štyri roky odo dňa prijatia tohto rozhodnutia.
Článok 7
Na administratívne účely sa skupine produktov „textilné výrobky“ prideľuje číselný kód „016“.
Článok 8
Rozhodnutie 2009/567/ES sa zrušuje.
Článok 9
1. Žiadosti o udelenie environmentálnej značky EÚ pre výrobky patriace do skupiny produktov „textilné výrobky“ predložené v priebehu dvoch mesiacov odo dňa prijatia tohto rozhodnutia môžu vychádzať buď z kritérií stanovených v rozhodnutí 2009/567/ES alebo z kritérií stanovených v tomto rozhodnutí. Žiadosti sa budú hodnotiť podľa kritérií, z ktorých vychádzajú.
2. Licencie na environmentálnu značku EÚ udelené podľa kritérií stanovených v rozhodnutí 2009/567/ES možno používať počas 12 mesiacov odo dňa prijatia tohto rozhodnutia.
Článok 10
Toto rozhodnutie je určené členským štátom.
V Bruseli 5. júna 2014

Labels: 3
7
1
20